Pembentangan Usul Mengenai Rancangan Malaysia Kelapan 
Dewan Rakyat, 23 April 2001 

Dengan sukacitanya saya berdiri di Dewan yang mulia ini untuk mengemukakan satu usul seperti berikut: 

"Bahawa Dewan ini, 

menyedari akan pemulihan ekonomi dan pencapaian matlamat sosioekonomi semasa pelaksanaan Rancangan Malaysia Ketujuh; 

merestui usaha Kerajaan bagi melaksanakan Rangka Rancangan Jangka Panjang Ketiga; 

meluluskan Rancangan Malaysia Kelapan yang bertujuan melaksanakan strategi dan program serta menyediakan peruntukan bagi mencapai matlamat dan hasrat Dasar Wawasan Negara seperti yang dibentangkan dalam Kertas Perintah Bil. 12 Tahun 2001; 

Bahawa dalam meluluskan Rancangan Malaysia Kelapan, Dewan yang mulia ini menyeru seluruh rakyat Malaysia supaya bersatu padu dengan semangat dan iltizam baru bagi melaksanakan tanggungjawab yang murni untuk membina sebuah negara yang progresif dan berdaya tahan." 

2. Dengan izin Tuan Yang Di Pertua, saya membentangkan Rancangan Malaysia Kelapan bagi tempoh 2001-2005 untuk dibahaskan oleh Ahli-Ahli Yang Berhormat di Dewan yang mulia ini. 

3. Beberapa minggu yang lepas, saya telah membentangkan di Dewan ini Rangka Rancangan Jangka Panjang Ketiga (RRJP3) 2001-2010 yang mengandungi Dasar Wawasan Negara (DWN) yang menyediakan hala tuju dan agenda pembangunan negara bagi tempoh sepuluh tahun yang akan datang. Sebagaimana Ahli-Ahli Yang Berhormat sedia maklum, Dewan ini telah meluluskan RRJP3 dengan penuh keyakinan bahawa Dasar baru ini akan menyumbang secara berterusan kepada pengukuhan perpaduan antara kaum di negara yang tercinta ini. 

4. Rancangan Malaysia Kelapan yang meliputi tempoh 2001-2005 merupakan fasa pertama pelaksanaan RRJP3. Dalam memasuki tempoh Rancangan Kelapan ini, kita terus menghadapi banyak cabaran. Namun, kita yakin kita akan dapat mengatasi cabaran-cabaran tersebut dengan pelaksanaan dasar-dasar yang sesuai dan komitmen daripada semua pihak. Keyakinan ini berasas kepada kemampuan kita melaksanakan Rancangan Malaysia Ketujuh yang terjejas hanya kerana diserang oleh penyangak matawang yang mengakibatkan negara mengalami kegawatan ekonomi. 

PRESTASI RANCANGAN MALAYSIA KETUJUH 

KEMAJUAN EKONOMI 

5. Rancangan Malaysia Ketujuh dilancarkan pada tahun 1996 setelah negara melalui tempoh pertumbuhan ekonomi yang tinggi dan stabil. Di samping memberi penekanan semula kepada konsep pembangunan seimbang, Rancangan Malaysia Ketujuh juga memperkenalkan strategi pertumbuhan ekonomi yang didorong oleh produktiviti bagi meningkatkan daya tahan negara untuk menghadapi cabaran-cabaran abad ke-21. Walaupun kita telah membuat persediaan, krisis kewangan yang melanda rantau ini telah memberi kesan secara langsung kepada kita dan menyebabkan ekonomi negara mengalami kelembapan. Kita sekali lagi diingatkan bahawa landasan pembangunan tidak sentiasa stabil malahan mengalami naik turun dan kita tidak boleh berpeluk tubuh. 

6. Secara keseluruhannya, prestasi ekonomi dalam tempoh Rancangan Malaysia Ketujuh adalah membanggakan. Keluaran Dalam Negara Kasar (KDNK) sebenar mencatat pertumbuhan purata 4.7 peratus setahun, melepasi sasaran yang dikaji semula sebanyak 3.0 peratus. Langkah pemulihan ekonomi yang diperkenalkan pada tahun 1998 telah meningkatkan penggunaan di samping membendung tekanan inflasi. Kadar pengangguran terus kekal pada paras yang rendah kira-kira 3.0 peratus manakala Indeks Harga Pengguna turun kepada 1.6 peratus pada tahun 2000. 

7. Langkah pemulihan ekonomi juga mewujudkan persekitaran yang stabil bagi sektor perbankan dan korporat melaksanakan program penyusunan semula dan penggabungan. Pelbagai agensi yang ditubuhkan bagi menguruskan pinjaman belum berbayar (NPL), pemodalan semula bank dan penyusunan semula hutang korporat telah berjaya memperkukuhkan kedudukan sektor perbankan dan korporat serta membantu mereka memberi tumpuan kepada aktiviti ekonomi yang lebih produktif. Pada akhir tahun 2000, pinjaman belum berbayar telah dikurangkan kepada 6.3 peratus daripada jumlah pinjaman berbanding dengan paras tertinggi 11.4 peratus pada bulan Ogos 1998. Nisbah modal berwajaran risiko sistem perbankan pula meningkat kepada 12.4 peratus berbanding dengan paras terendah 10.1 peratus. 

8. Memandangkan sektor dagangan berperanan sebagai pemangkin kepada pemulihan ekonomi, eksport negara telah ditingkatkan sementara import dikurangkan. Hasilnya ialah akaun dagangan kita menunjukkan lebihan yang tertinggi, iaitu sebanyak 86.5 bilion Ringgit pada tahun 1999. 

9. Hasil daripada prestasi perdagangan yang cemerlang, akaun semasa telah meningkat dengan ketara dan berupaya mengimbangi defisit dalam akaun perkhidmatan serta pembayaran pindahan bersih. Oleh itu, akaun semasa yang mengalami defisit semenjak tahun 1990 telah mencapai lebihan mulai tahun 1998 dan mencatat lebihan tertinggi sebanyak 47.9 bilion Ringgit pada tahun 1999 atau 17.1 peratus daripada Keluaran Nega